Helikopterstyrten utenfor Sotra: Vraket er hevet
Rundt klokken 08 lørdag morgen la skipet «Normand Ocean» til kai på Haakonsvern.  (Bergens Tidende/Aftenposten) Om bord er vraket etter helikopterstyrten onsdag kveld. 

Vraket ble funnet rundt klokken 20.00 i går kveld. Det bekrefter Kåre Halvorsen fra Havarikommisjonen overfor Bergens Tidende.  – På morgenkvisten var det om bord i skipet, sier han til avisen.  Vraket, som ble funnet på 220 meter dyp, ble fraktet til Haakonsvern marinebase. Skipet la til kai i 08-tiden i dag tidlig. Vraket skal videre fraktes til Havarikommisjonens hangar på Lillestrøm. «Normand Ocean» brukte et ubemannet undervannsfartøy for å fotografere og kartlegge vraket på bunnen. Deretter ble det festet stropper i vraket for å heve det til overflaten.  Bildet av vraket etter at det er hevet viser at det i stor grad fremstår som intakt, med unntak av at rotorbladene later til å være revet av.  Har funnet den «svarte boksen» Ferdsskriveren skal være lokalisert, ifølge Halvorsen. – Så snart vi har den sikret vil vi ivareta den for å begynne å få den avlest. Deretter skal Havarikommisjonen sørge for at helikopteret er i så god stand som mulig før det skal transporteres videre til Lillestrøm, der Havarikommisjonen holder til. – Nå dreier det seg om å få det til land og preservere det og gjøre det rent slik at det ikke forvitrer ytterligere, sier Halvorsen. Havarikommisjonen har varslet en pressekonferanse mandag. Styrtet onsdag Det var onsdag i 19.30-tiden at helikopteret styrtet i sjøen utenfor Sotra. Helikopteret var et SAR-helikopter (som står for Search and Rescue) av typen Sikorsky S-92.  Dette er den eneste helikoptertypen som flyr offshore i Norge. Det var ute på øvingstur for Equinor og ble operert av selskapet Bristow.  Helikopteret tok av fra Flesland klokken 18.24. Klokken 19.38 forsvant det fra radaren.  Det ble satt i gang en stor redningsaksjon. Hovedredningssentralens logg fra ulykken viser blant annet at det første redningshelikopteret manglet drivstoff til å plukke opp alle. Den siste personen ble reddet opp av sjøen klokken 21.16.  Om bord i det styrtede helikopteret var seks personer. Én av dem omkom. Det var 61 år gamle Reidun Hestetun. Hun var ansatt i Equinor og sykepleier på jobb. Konsernsjef i Equinor, Anders Opedal, sier at de har mistet en god kollega. – Vi har mistet en kjær kollega og dyktig medarbeider. Vi føler med familie og pårørende som nå opplever dyp sorg. Vår oppgave nå er å bidra til å ta vare på de involverte og pårørende, skrev Opedal til BT. I tillegg ble fem andre personer, alle ansatt i helikopterselskapet Bristow, skadet.  Har avhørt fire av fem overlevende To av de skadede var fredag utskrevet fra sykehuset. For de tre som fortsatt var innlagt, var tilstanden alvorlig for den ene, mens de to andre var lettere skadet. Fire av fem er avhørt, opplyser politiet til BT. Ingen av de involverte er siktet eller mistenkt, opplyser kommunikasjonssjef Arne Lutro i Vest politidistrikt. – Den femte personen er ikke avhørt, men det er klart at politiet har et ønske om det, sier han til NRK. – Videre i etterforskningen nå skal også politiets krimteknikere også undersøke vraket, sier han. Halvorsen i Havarikommisjonen forteller at de har fått snakket med alle de involverte som kunne snakke på tidspunktet. – Vi har fått veldig god informasjon fra de vi har snakket med, sier han. Han ønsker ikke kommentere hva som har kommet frem fra samtalene.
Et helikopter styrtet utenfor Sotra onsdag med seks personer om bord. En person døde i ulykken. Skipet «Normand Ocean» har nå fraktet vraket av helikopteret til Haakonsvern marinebase. Vraket ble funnet på 200–300 meters dyp og er relativt intakt.  Havarikommisjonen vil undersøke vraket og den «svarte boksen» er blitt funnet.